text: AC Horsens-træner efter nederlag: Helt lige kamp
  10 april 2013 kl. 19.04
  Efter 1-0-sejr på hjemmebane er Randers FC favoritter til at gå i pokalfinalen, mener AC Horsens-træner.
  Det er de små marginaler, som afgører fodboldkampe. Sådan sagde landstræner Sepp Piontek engang. Og nu gentager AC Horsens-træner Johnny Mølby hans ord.
  I onsdagens første pokalsemifinale så træneren ikke den store forskel på sit eget hold, der er bundhold i Superligaen, og Randers FC, der er placeret på tredjepladsen og vandt pokalkampen med 1-0.
  - Det var en fuldstændig lige fodboldkamp. Havde Frederik (Rønnow, målmand for Horsens, red.) en klasseredning i dag?, spurgte Johnny Mølby retorisk efter kampen.
  Svaret var nej. Nicolai Brock-Madsen scorede et hovedstødsmål lige efter pausen. Ud over det var der få chancer i kampen.
  - Som jeg ser det, så havde Henrik Toft (angriber, Horsens, red.) en større hovedstødschance end den, som Brock-Madsen scorede på. Men vi har ikke marginalerne på vores side for tiden, siger Johnny Mølby.
  Returkampen i pokalsemifinalen spilles onsdag i næste uge. Og den smalle sejr til hjemmeholdet gør det stadig til et åbent opgør, vurderer træneren.
  - Vi har stadig en rigtig god chance for at komme i pokalfinalen. Men Randers har en lille fordel, siger Johnny Mølby.
  